b"\n_START_ARTICLE_\nMC Hammer\n_START_SECTION_\nMusiikkiura\n_START_PARAGRAPH_\nHammerin ensimm\xc3\xa4inen levy oli Feel My Power (1987); levy myi yli 60\xc2\xa0000 kappaletta ja Hammer sai sen johdosta useita tarjouksia isoilta levy-yhti\xc3\xb6ilt\xc3\xa4. H\xc3\xa4n kielt\xc3\xa4ytyi aluksi tekem\xc3\xa4st\xc3\xa4 sopimusta Capitol Recordsin kanssa, mutta kun sopimustarjoukseen lis\xc3\xa4ttiin huomattava bonussumma, Hammer suostui. Capitol julkaisi debyyttilevyn uudelleen nimell\xc3\xa4 Let's Get It Started, ja uudelleenjulkaisu myi triplaplatinaa (yli kolme miljoonaa myyty\xc3\xa4 levy\xc3\xa4)._NEWLINE_Toisen albumin j\xc3\xa4lkeen MC Hammer kiersi Eurooppaa PepsiCon sponsoroimana. H\xc3\xa4nen musiikkityylins\xc3\xa4 alkoi kuitenkin saada osakseen kritiikki\xc3\xa4, joka laajeni h\xc3\xa4nen imagoonsa ja lyriikkansa. Kritiikist\xc3\xa4 huolimatta Hammerin suosio kasvoi, ja h\xc3\xa4n myi muun muassa MC Hammer -leluja ja sai oman piirrossarjansa. _NEWLINE_Vuoden 1991 albumia Too Legit to Quit varten MC Hammer pudotti nimest\xc3\xa4\xc3\xa4n \xe2\x80\x9dMC\xe2\x80\x9d:n ja vastasi kriitikoilleen levyll\xc3\xa4. Vaikka kriitikot eiv\xc3\xa4t levy\xc3\xa4 hyv\xc3\xa4ksyneet sen enemp\xc3\xa4\xc3\xa4 kuin edellisi\xc3\xa4k\xc3\xa4\xc3\xa4n, albumi myi vahvasti ja sen nimikappale oli menestys. The Addams Family \xe2\x80\x93 Perhe Addams -elokuvan soundtrackilla ollut kappale \xe2\x80\x9dAddams Groove\xe2\x80\x9d oli my\xc3\xb6s menestys ja lis\xc3\xa4ttiin Too Legit to Quitin vinyylijulkaisuun. Hammer vaihtoi 1990-luvun alussa levymerkki\xc3\xa4 Giant Recordsille, ja hip-hopin muuttuvassa hengess\xc3\xa4 julkaisi aggressiivisemman albumin nimelt\xc3\xa4 The Funky Headhunter._NEWLINE_Vuonna 1995 Hammer julkaisi Inside Out -albumin, joka sai j\xc3\xa4lleen huonon vastaanoton kriitikoilta ja myi kehnosti. Giant Records pudotti Hammerin listoiltaan, ja laskevan levynmyynnin ja huolettoman rahank\xc3\xa4yt\xc3\xb6n vuoksi Hammer ajautui vararikkoon vuonna 1996. Hammer teki kuitenkin pikaisen paluun hittikokoelma Back 2 Back Hitsill\xc3\xa4, joka nostatti Hammer-hysteriaa korkealle. 2000-luvun taitteessa julkaistiin Active Duty -studioalbumi, joka menestyi kohtalaisesti. Hammer jatkoi levytysuraansa ja vuonna 2009 kes\xc3\xa4ll\xc3\xa4 h\xc3\xa4n esiintyi tositv-sarjassa Hammertime._NEWLINE_Vuonna 2012 Hammer esiintyi yhdess\xc3\xa4 etel\xc3\xa4korealaisen artistin PSY:n kanssa American Music Awards -palkintogaalassa. He esittiv\xc3\xa4t mash-upin PSY:n hitist\xc3\xa4 \xe2\x80\x9dGangnam Style\xe2\x80\x9d ja Hammerin kappaleesta \xe2\x80\x9dToo Legit to Quit\xe2\x80\x9d."